Ootamatult saabunud peaaegu-rannahooaeg tuletab meelde seda, et päris rannahooaeg polegi enam kuigi kaugel. See teadmine kuklasse hingamas, muutuvad vähemasti minu söögikorrad küll justkui iseenesest muudkui kergemaks ja rohelisemaks ja tervislikumaks. Nojah, rannahooaeg rannahooajaks – see niisama suusoojaks öeldud – ideaalne bikiinivorm on niikuinii jäänud aastatetagusesse aega (loe: vajunud unustusehõlma), nii et tühja sest! Tegelikult kaasneb ju kevadega lihtsalt alati soov süüa värskemalt ja kergemalt. Head aega, tummised pajaroad (näeme sügisel!), tere tulemast salatid ja muud kergemad taldrikutäied. Terveks eineks mõeldud salati all ei pea ma kindlasti silmas vaid kuhilat riivitud kapsast koos porgandiga või hunnikut lehtsalatit, vaid ikka päris toidu moodi taldrikutäit, millest saab kõhu täis ja kõik vajalikud toitained ka kauba peale. Just selline on kinoa ja kikerhernestega salat, milles leidub parasjagu kõike- nii valke, rasva kui süsivesikuid. Värskust ja maitsesärtsu tuleb nii rohkest petersellist ja murulaugust kui ka sidrunist. Kõik koostisosad teevad meile vaid head, pakuvad energiat ja rahulolu.
Salatit tuleb päris uhke ports, aga kui korraga kõike ära süüa ei jaksagi, siis säilib ta kenasti paar päeva kinnises karbis külmkapis. Nõnda on seda hea ka järgmisel päeval tööle, kooli, piknikule või kuhu iganes kaasa võtta.
Salat on täistaimne ja niimoodi väga maitsev ja toitev. Kes soovib, võib aga lisada ka veel näiteks fetat, kodujuustu või muud meelepärast juustu. Teretulnud lisandused on ka tomatid, redised, värske kurk, punane sibul, rukola – lase fantaasial lennata!
Kikerherne-kinoasalat avokaado ja rohkete ürtidega
Valmistusaeg
Kokku
Kogus kuuele
Koostisosad
1 dl kinoat
2 dl vett
1 purk 400 grammine purk kikerherneid (kikerherneid 240 g)
1 pea frillice salatit, spinatit või lehtsalatit
1 porgand
2 avokaadot
pool potti peterselli
1/4 potti murulauku
u 3 sl pähkleid või seemneid (pistaatsiapähkleid, päevalille- kõrvitsa- seesami-, kanepi-, seedermänni- vm seemneid)
Kaste:
0,5 dl oliiviõli
3 sl sidrunimahla
1 peenelt riivitud küüslauguküüs
soola, pipart
Juhised
Pese kinoaseemned voolava vee all tihedal sõelal läbi. Kuumuta nad seejärel soolaga maitsestatud veega keema. Keeda madalal kuumusel 10-15 minutit, kuni seemned on muutunud läbipaistvamaks ja kogu vesi seemnetesse imendunud. Sega kahvliga sõmeraks. Lase jahtuda.Nõruta kikerherned konservivedelikust ja loputa sõelal jooksva vee all. Tõsta suuremasse kaussi. Lisa väiksemaks tükeldatud salatilehed. Riivi või ribasta aedviljalõikuriga porgand ja lisa salatile. Puhasta avokaadod ja lõika kuubikuteks. Lisa ka avokaadokuubikud salatisse. Haki petersell ja murulauk, lisa needki. Ja kui kinoa on jahtunud, lisa ka see.
Valmista kaste. Selleks vispelda kõik kastmeained kausikeses segamini või valmista kaste kaanega purgis aineid hoogsalt raputades, kuni kaste muutub paksemaks, st emulgeerub. Maitse kastet ja kui see tundub liiga hapukas sinu jaoks, tasakaalusta hapukus vähekese suhkruga.
Vala kaste salatile ja sega õrnalt läbi. Raputa peale pähklid või seemned. Söö kohe või tõsta külmkappi ootele.
Käigud Salat
Postitus sündis koostöös Grüne Feega.